Olav Fykse Tveit

Olav Fykse Tveit (født 1960) er en norsk luthersk teolog, prest og biskop, og er preses i Bispemøtet i Den norske kirke siden 2020. Fra 2010 til 2020 var han generalsekretær i Kirkens Verdensråd. I 2023 utnevnte HM Kongen ham til kommandør i Den Kongelige Norske Fortjenesteordenen.  

 Biografi 
Olav Fykse Tveit var prestebarn og vokste derfor opp på flere forskjellige steder. Han tilbragte deler av barndommen i både Bømlo og Dale, og fra han var åtte til han var 14 år, bodde han i Åfjord, og deretter i Hallingdal. Etter gymnaset var han ettåring i Norges Kristelige Student- og Skoleungdomslag i perioden 1979–1980. Deretter begynte han å studere teologi. 

Fykse Tveit tok teologisk embetseksamen ved Det teologiske Menighetsfakultetet våren 1986, og praktisk-teologisk eksamen i 1987. I 2002 ble han tildelt graden Doctor theologiae ved samme fakultet, etter å ha forsvart avhandlingen «Mutual Accountability As Ecumenical Attitude: A Study in Ecumenical Eccleisology Based on Faith and Order Texts 1948-1998». Han var forskningsstipendiat i teologi med stipend fra Norges forskningsråd fra 1996 til 2002, tilknyttet Menighetsfakultetet. 

Fra 1987 til 1988 var Fykse Tveit vernepliktig feltprest på Sessvollmoen leir. Deretter jobbet han som journalistvikar i avisen Vårt Land, før han senere samme år ble sokneprest i Haram i Møre bispedømme. Han ble værende i stillingen frem til 1991, og fra 1991 til 1996 arbeidet han som konsulent i teologiske spørsmål for Mellomkirkelig råd.

Han var sekretær for Den norske kirkes lærenemnd fra 1999 til 2000, og sekretær for Kirke/stat-utvalget fra 2001 til 2002. Deretter ble han generalsekretær i Mellomkirkelig råd for Den norske kirke, og ble i stillingen frem til utgangen av 2009.

Den 27. august 2009 ble Fykse Tveit valgt til generalsekretær i Kirkens Verdensråd, verdens største økumeniske organisasjon med hovedkontor i Genève, Sveits. Kirkens Verdensråd omfatter 350 kirker med en samlet medlemsmasse på omtrent en halv milliard mennesker i 110 land verden over. Han ble valgt for en periode på fem år, og han tiltrådte stillingen ved årsskiftet til 2010. I juli 2014 ble han gjenvalgt for en ny fem-års periode. I egenskap av sitt virke som generalsekretær, hadde Fykse Tveit blant annet samtaler med pave Benedikt XVI i Vatikanet i desember 2010, og vert for Pave Frans sitt besøk til Kirkenes Verdensråd i Genève i juni 2017.

Høsten 2019 ba Bispemøtet Fykse Tveit om å stille som kandidat som preses for Bispemøtet etter Helga Haugland Byfuglien. Han takket ja, og ble nominert som eneste kandidat av Bispemøtet. Den 30. januar 2020 ble han enstemmig utnevnt av Kirkerådet til ny preses i Den norske kirke. Den 10. mai 2020 ble han vigslet som biskop og innsatt i tjenesten i Nidaros domkirke, av fungerende preses Atle Sommerfeldt.

Høsten 2019 ble han innkalt til Bispemøtet, der han fikk spørsmål om han ønsket å stille som kandidat for fast preses i Bispemøtet etter Helga Haugland Byfuglien. Han takket ja, og ble nominert av bispemøtet – uten motkandidat. Den 30. januar 2020 ble han enstemmig utnevnt av Kirkerådet til ny preses i Den norske kirke. Han ble vigslet som biskop- og innsatt i tjenesten 10. mai 2020 i Nidaros domkirke av fungerende preses Atle Sommerfeldt.  

 Verv 
Fykse Tveit har hatt en rekke tillitsverv i årenes løp. I studietiden var han redaktør for Ung Teologi, og var blant annet varamedlem og styremedlem i Kirkens Nødhjelp fra 2000 til 2005. Han har vært medlem av Faith and Order Standing Commission i Kirkens Verdensråd, leder for Palestine-Israel Ecumenical Forum (PIEF), medlem av Samarbeidsrådet for tros- og livssynssamfunn og leder for dialoggruppen mellom Islamsk råd Norge og Mellomkirkelig råd. Fykse Tveit er Honorary President i World Council of Religions for Peace, en internasjonal koalisjon av representanter fra verdens religioner, dedikert til å fremme verdensfred. Han har også vært sentral i ledelsen av internasjonale konsultasjoner om temaer som klimaendringer, fredsskaping og flyktningers rettigheter. Fykse Tveit har vært medlem i styret til organisasjonen Global Partnership to End Violence Against Children (2016-2021).   

 Utmerkelser 
I 2010 ble han utnevnt til Ridder av Den ortodokse patriark i Jerusalem. 

I 2012 ble han utnevnt til årets «Friends of the Armenians Award» for sin støtte til fredsarbeid.

I 2013 mottok han av Kong Abdullah II av Jordan «Decoration for Distinguished Service» for «sitt arbeid for interreligiøs dialog og samarbeid for fred blant folkene».

Den 9. april 2015 ble han utnevnt til æresdoktor ved Hanshin University i Sør-Korea for sitt arbeid og sin «økumeniske visjon for enhet, rettferdighet og fred».

I 2018 ble han æresdoktor ved Serampore College University, Serampore, Kottayam, India.

I 2020 mottok han den sivile fortjenestemedalje fra den sørkoreanske presidenten for sitt fredsarbeid på Koreahalvøya.

I 2022 ble han tildelt St.Henrikskorset av Erkebiskop Tapio Luoma i Den Finske evangelisk-lutherske kirke for sitt arbeid for kirkens enhet.

I 2023 ble han utnevnt av HM Kong Harald V til Kommandør av Den Kongelige Norske Fortjenesteordenen. 

 Referanser 

 Eksterne lenker 


  Olav Fykse Tveit ny generalsekretær i Kirkenes verdensråd på kirken.no

Kategori:Generalsekretærer i Kirkenes verdensråd
Kategori:Norske lutherske biskoper
Kategori:norske lutherske teologer
Kategori:Den Kongelige Norske Fortjenstorden
Kategori:Æresdoktorer
Kategori:Personer fra Ås kommune